\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 029-01/25-01/10

URBROJ: 2158-110-01-25-4

Osijek, 23. travnja 2025. godine

Zapisnik

11. sjednice Povjerenstva za unaprjeđenje i osiguravanje kvalitete visokog obrazovanja Kineziološkog fakulteta Osijek

**Prisutni:**

* izv. prof. dr. sc. Danijela Kuna, predsjednica Povjerenstva
* doc. dr. sc. Hrvoje Ajman, član
* Marin Marinović, mag. cin., član, predstavnik suradnika
* Gordana Veselić, glavna tajnica Gradskog saveza za sportsku rekreaciju "Sport za sve" Osijek, članica, predstavnica vanjskih dionika
* Barbara Mrkonjić, Ured za unaprjeđenje i osiguranje kvalitete visokog obrazovanja

**Odsutni:**

* Luja Zamečnik, prof., predstojnica AZOO Podružnice Osijek, član, predstavnik vanjskih dionika
* izv. prof. dr. sc. Josip Cvenić, član
* Laura Šoš, član, predstavnica studenata

**Dnevni red:**

1. Usvajanje izvješća o analizi rezultata ankete o samoevaluaciji nastavnika
2. Prijedlog provedbe ankete o samoevaluaciji nenastavnog osoblja
3. Prijedlog izmjena i dopuna ankete nenanstavnog osoblja o zadovoljstvu radnim uvjetima
4. Prijedlog provedbe ankete nastavnika zadovoljstvom radnim uvjetima
5. Prijedlog usvajanja Pravilnika o postupku studentskog samovrednovanja usvojenosti ishoda učenja
6. Dani kvalitete
7. Razno

Dnevni red jednoglasno je usvojen.

Predsjednica Povjerenstva pozdravila je nazočne i zahvalila im na dolasku na 11. sjednicu Povjerenstva za unaprjeđenje i osiguravanje kvalitete visokog obrazovanja. Napomenula je da su Dnevni red i materijali poslani svakom članu putem e-maila. Iako je sjednica trebala biti u dvorani Pampas s početkom u 11,00 sati, zbog održavanja ispita, sjednica je premještana u ured broj 10 na Kineziološkom fakultetu Osijek. Dnevni red je jednoglasno usvojen.

**Ad 1. Izvješće o analizi rezultata ankete o samoevaluaciji nastavnika 2025. godine**  
Predsjednica Povjerenstva izvijestila je o rezultatima ankete provedene među nastavnicima. Naglasila je kako je anketa provedena putem online upitnika na uzorku od 21 nastavnika, a upitnik je ispunilo 15 nastavnika, što čini odaziv od 71,43 %.U dijelu ankete koji se odnosio na zadovoljstvo izvođenjem nastave, nastavnici su se izjasnili prema sljedećem znanstveno-nastavnom zvanju:

* redoviti profesor u trajnom izboru – nije bilo odgovora,
* izvanredni profesor – 1 ispitanik (6,7 %),
* docent – 7 ispitanika (46,7 %),
* viši asistent – nije bilo odgovora,
* asistent – 4 ispitanika (26,7 %),
* viši predavač – nije bilo odgovora,
* predavač – 3 ispitanika (20 %).

Nastavnici su visokom ocjenom procijenili kvalitetu održavanja nastave i veličinu nastavne skupine. Na pitanje koje se odnosilo na prostor u kojem se nastava održava – uključujući veličinu prostora, izgled učionica i opće uvjete – nastavnici su dali sljedeće ocjene:

* ocjena 2 – 4 ispitanika (26,7 %),
* ocjena 3 – 2 ispitanika (13,3 %),
* ocjena 4 – 4 ispitanika (26,7 %),
* ocjena 5 – 5 ispitanika (33,3 %).

Iako trećina ispitanika prostor ocjenjuje najvišom ocjenom, prisutne su i niže ocjene (uključujući četvero nastavnika koji su prostoru dali ocjenu 2), što ukazuje na to da uvjeti nisu podjednako zadovoljavajući za sve nastavnike.

Predsjednica je pritom istaknula kako su prostorije u Gradskom Vrtu dobro zamišljene, no prisutni su određeni problemi, osobito vezani uz grijanje prostora te osiguranje tople vode u toaletu.  
Član povjerenstva Marin Marinović, asistent, iznio je primjedbu na termin početka nastave u jutarnjim satima, naglašavajući kako bi zbog niskih temperatura u zimskom razdoblju nastavu trebalo započeti nakon 10:00 sati. Suprotno tome, u ljetnom razdoblju predložio je raniji početak nastave zbog visokih temperatura. Napomenuo je kako se prostor u kojem se nastava održava ne nalazi pod upravom ustanove, zbog čega su mogućnosti za promjene ograničene, osim prilagodbe termina održavanja nastave. Također je istaknut problem računalne učionice, koja bi trebala biti smještena u adekvatnom okruženju kako bi se izbjeglo pregrijavanje opreme i s time povezani tehnički problemi.

Iduće pitanje bilo je u vezi tehničke opremljenosti. Dobivene ocjene rasporedile su se ovako:

* + Ocjena 2 – 2 ispitanika (13,3 %)
  + Ocjena 3 – 3 ispitanika (20 %)
  + Ocjena 4 – 7 ispitanika (46,7 %)
  + Ocjena 5 – 3 ispitanika (20 %)

Rezultati pokazuju da iako je gotovo polovica ispitanika dala ocjenu 4, postoje i oni koji su tehničku opremljenost ocijenili niže (ocjenom 2 ili 3). Iz rezultata se može zaključiti kako pojedine učionice možda ne zadovoljavaju tehničke potrebe svih nastavnika. Kao jedan od konkretnih problema istaknuta su računala koja se ruše zbog slabe grafičke kartice, što može dovesti do gubitka podataka i prekida rada tijekom nastave.

Kada je riječ o procjeni opremljenosti sportskim pomagalima i rekvizitima,

* Ocjena 3 – 5 ispitanika (33,3 %)
* ocjena 4 – 6 ispitanika (40 %)
* Ocjena 5 – 4 ispitanika (26,7 %)

Većina ispitanika dala je ocjenu 4, no trećina ih je opremljenost ocijenila trojkom, što pokazuje da i ovdje postoje određene razlike u doživljaju dostupnosti i kvalitete opreme.

Marin Marinović, asistent, predložio je da se jedno od pitanja iz ankete revidira, s obzirom na to da ne postoji univerzalna potreba za sportskim rekvizitima i pomagalima među svim nastavnicima. Predsjednica Povjerenstva, izv. prof. dr. sc. Danijela Kuna, nadovezala se istaknuvši da je, u suradnji s Odjelom za osiguravanje i unaprjeđivanje kvalitete, u tijeku priprema nove ankete. Cilj nove ankete je dodatno prilagoditi pitanja specifičnostima sastavnice i tipu nastave koji se provodi.

Kada su u pitanju prijedlozi za unaprjeđenje kvalitete rada u otvorenom pitanju, nastavnici su imali mogućnost iznijeti prijedloge za poboljšanje uvjeta rada. Među odgovorima su se izdvojili sljedeći komentari:

• „Hladan prostor, nesrazmjeran broj studenata s brojem računala”

• „Grijani prostor za održavanje nastave, topla voda u toaletu itd.”

• „Omogućiti pristojne prostorne i materijalne uvjete za izvođenje nastave.”

• „Prevelike vježbovne skupine na preddiplomskom studiju, kao i seminarske.”

Ovi komentari ukazuju na potrebu za poboljšanjem prostorno-materijalnih uvjeta, s naglaskom na grijanje, opremu i organizaciju nastavnih skupina.

Uraspravi je naglašeno kako se najveći dio komentara i izazova odnosi na prostorije u Gradskom Vrtu, dok je zgrada Kineziološkog fakulteta u Osijeku ocijenjena kao zadovoljavajuća s aspekta nastavničkog rada. Poseban naglasak stavljen je na tehničku opremljenost novih prostorija u Gradskom Vrtu, uključujući stanje računala, sportske opreme i rekvizita. Istaknuto je da bi u slučaju da se navedeni aspekti ne unaprijede, moglo doći do dugoročnih problema u izvođenju nastave, osobito onih sadržaja koji zahtijevaju odgovarajuću tehničku podršku i opremu. Zaključno, preporučeno je da se ovaj upit uputi informatičkom savjetniku na sastavnici, kako bi se ispitala moguća rješenja i unaprijedila tehnička podrška.

Na pitanje o metodičkom oblikovanju nastave, ispitanici su mogli označiti više metoda koje koriste u svom radu. Dobiveni rezultati su sljedeći:

* + Interaktivno predavanje – 12 ispitanika (80 %)
  + Usmena izlaganja (seminari) – 12 ispitanika (80 %)
  + Frontalno predavanje – 11 ispitanika (73,3 %)
  + Rasprava – 11 ispitanika (73,3 %)
  + Praktični rad – 11 ispitanika (73,3 %)
  + Skupinski rad – 7 ispitanika (46,7 %)
  + Pisani radovi – 6 ispitanika (40 %)
  + Individualni rad – 6 ispitanika (40 %)
  + Rad u paru – 5 ispitanika (33,3 %)

Predsjednica Povjerenstva naglasila je kako bi bilo korisno intenzivirati korištenje online platformi, primjerice Moodlea, s obzirom na zaprimljenu opasku Agencije za znanost i visoko obrazovanje (AZVO) u vezi s potrebom za unaprjeđenjem nastavnog procesa.

Na otvoreno pitanje o tome u kojim područjima bi voljeli unaprijediti svoja znanja i vještine, nastavnici su naveli različite prijedloge. Neki od češće spominjanih odgovora uključuju:

* + Psihologija učenja
  + Znanstveno pisanje, citiranost i indeksiranost radova
  + Metodički pristupi nastavi i različiti oblici seminarske nastave
  + Znanstvena etičnost
  + Stručno usavršavanje u specifičnim područjima rada

Rezultati ankete ukazuju na izražen interes nastavnika za dodatno usavršavanje u području znanstvenog rada, nastavnih metoda te psiholoških aspekata učenja. Ti podaci mogu poslužiti kao smjernica za planiranje budućih edukacija i radionica. Povjerenstvo može, sukladno tome, predložiti organizaciju tematskih predavanja ili radionica usmjerenih na navedena područja.

Izvješće o samoevaluaciji nastavnika 2025. godine usvojeno je jednoglasno.

**Ad 2. Prijedlog provedbe ankete o samoevaluaciji nenastavnog osoblja**

Iznesen je prijedlog da se nova anketa temelji na postojećoj, uz dodatak dijela koji bi se odnosio na samoevaluaciju nenastavnog osoblja. Ovakav pristup predložen je kako bi se racionalizirao proces anketiranja, s obzirom na učestale primjedbe ispitanika vezane uz prevelik broj zasebnih upitnika i posljedično smanjen interes za sudjelovanje.

Također je istaknuto kako će nastavnička anketa biti revidirana u idućoj akademskoj godini.

Prijedlog proširenja ankete prihvaćen je od strane svih nazočnih te je jednoglasno usvojen.

**Ad 3. Prijedlog izmjena i dopuna ankete nenanstavnog osoblja o zadovoljstvu radnim uvjetima**

Budući da je ova točka bila obuhvaćena prethodnom raspravom, a svi nazočni su se složili s predloženim pristupom, smatra se da je i ovaj prijedlog jednoglasno usvojen.

**Ad. 4. Prijedlog provedbe ankete nastavnika zadovoljstvom radnim uvjetima**

Također, i ova točka je jednoglasno usvojena, bez primjedbi, budući da je svim članovima u interesu da svi dionici budu obuhvaćeni anketiranjem te da se omogući povratna informacija o svim relevantnim aspektima rada.

**Ad 5. Prijedlog usvajanja Pravilnika o postupku studentskog samovrednovanja usvojenosti ishoda učenja**

Povjerenstvo je iznijelo prijedlog za konstrukciju Pravilnika o postupku studentskog samovrednovanja usvojenosti ishoda učenja s kojim bi se postigla evaluacija uspješnosti ostvarenosti predviđenih ishoda svakog pojedinog predmeta. Asistent Marin Marinović predložio je da se prilikom provedbe pravilnika posebno konstruira anketa za vježbe, seminare i predavanja te da svaki nositelj kolegija rasporedi ishode svog kolegija na predviđeni oblik nastave. U slučaju da se pojedini ishodi ostvaruju na više oblika nastave, konačnu ocjenu provedenosti ishoda činila bi aritmetička sredina. Na taj način bi se dobila informacija o uspješnosti ostvarenih ishoda kako na cijelom kolegiju tako i na pojedinim oblicima nastave. Povjerenstvo je predložilo da se pravilnik detaljno prokomentira na Katedrama i Odsjecima kako bi se pravilnik i anketa proveli na najkvalitetniji način.

Prijedlog će biti upućen Odsjecima i Katedrama, a potom i Upravi.

Jednoglasno je usvojen.

**Ad 6. Dani kvalitete**

Povjerenstvu je najavljen jednodnevni događaj koji će se održati u jesenskom razdoblju 2025. godine, a bit će posvećen upoznavanju s radom Odjela za osiguravanje i unaprjeđivanje kvalitete. Događaj će uključivati gostujuće predavače te omogućiti detaljnije upoznavanje s procesima unaprjeđivanja kvalitete u visokom obrazovanju.

**Ad 7. Razno**

S obzirom na veliku korist povratnih informacija studenata, kao i na preporuku Sveučilišnog centra za osiguravanje i unaprjeđivanje kvalitete visokog obrazovanja da se poveća broj provedbi anketnih upitnika namijenjenih studentima i djelatnicima sastavnice, asistent Marin Marinović predložio je da se kroz redovite jednomjesečne sastanke voditelja godišta sa studentima omogući studentima davanje prijedloga pitanja putem kojih bi mogli izraziti detaljnu povratnu informaciju o različitim važnim aspektima studiranja.


Nakon prikupljanja, pitanja bi se kategorizirala, a anketiranje bi se provodilo na godišnjoj razini, s jasnim razlikovanjem između predavanja, seminara i vježbi, kao i između nositelja i izvođača kolegija.

**Također je dodano da Laura Šoš, članica Povjerenstva i predstavnica studenata, trenutno nije u zemlji stoga će Povjerenstvo potražiti odgovarajuću zamjenu za studentskog predstavnika u svom sastavu.**

**Sjednica je zaključena u 11:45 sati.**

**Zapisničaka: Predsjednica Povjerenstva za unaprjeđenje i**

**osiguranje kvalitete u visokom obrazovanju**



Barbara Mrkonjić, univ. mag. cult. izv. prof. dr. sc. Danijela Kuna